title: Gilberto Gil
text: Gilberto Passos Gil Moreira (más conoixiu como Gilberto Gil) naixió o 26 de chunio de l'anyo 1942 en Salvador, Bahía, Brasil. Ye cantaire, compositor, y dende  2003 ye o Menistro de Cultura de Brasil. Gil ye conoixiu prencipalment por as suyas gravacions feitas en os anyos 1960, en a fase d'o tropicalismo, con cancions como Roda, Lunik 9, y Domingo no Parque. A cantaire brasilera Elis Regina gravó muitas d'as suyas cancions.
  
  Biografía
  Escomenzó a suya carrera como musico de bossa-nova, pero de camín prencipió a componer musica que reflectaba una procupación politica y conteniu social, chunto con o suyo companyero Caetano Veloso. En os anyos 1970, Gil i adhibió nuevos elementos, provenients d'a musica d'Africa y d'os Estaus Unius, publicando álbums como Realce y Refazenda. João Gilberto gravó a canción Eu vim da Bahía "(Yo benié de Bahía)", en o suyo clasico disco João Gilberto.
  
  En 1969, o rechimen militar brasilero que prenió o poder dimpués de 1964 consideró que Gil y Caetano Veloso yeran «subversivos», y los arrestoron y engarcholoron. Malas que fuoron liberaus, os dos fixoron a suya residencia en Londres. Gil prencipió a tocar con collas como Yes, Pink Floyd y a Incredible String Band, entre que continaba a suya carrera como cantaire solista. En os anyos 1970 fizo una chira por os Estaus Unius y gravó un álbum en anglés. Treballó con Jimmy Cliff y publicó en 1980 una versión en portugués de No woman, no cry, de Bob Marley (en portugués, «Não chores mais»), que fue o primer exito con ritmo reggae gravau en Brasil en portugués.
  
  Continó gravando discos, fendo conciertos y embrecando-se en quantas causas socials, plegando en os anyos 1990 a ser esleito concellero en Salvador (Brasil), a suya ciudat de naixencia. En 1993 gravó Tropicália 2, con a participación de Caetano Veloso. Este disco incluye una versión d'a canción "Wait Until Tomorrow" de Jimi Hendrix y ye considerau uno d'os suyos millors treballos dende a fin d'os anyos 60.
  
  Quan Luís Ignácio Lula da Silva plegó t'a presidencia de Brasil, en chinero de 2003, esliyó a Gilberto Gil ta estar Menistro de Cultura en o suyo gubierno.
  
  Gilberto Gil ye miembro d'o Partido Verde brasilense. Ye conoixiu por a suya esfensa d'o software libre y, por extensión, d'a cultura libre.
  
  Vinclos externos 
  
    sitio web oficial de Gilberto Gil
  
  Musicos de Brasil
  Cantaires de Brasil
  Cantaires en portugués
  Politicos de Brasil
  1942 (naixencias)